Henny Eman

Jan Hendrik Albert (Henny) Eman (☆ 20 di maart 1948 na Aruba - † 6 di januari 2025 na Aruba) tabata un politico Arubiano di e partido cristian democrata Partido di Pueblo Arubano (AVP). E tabata e prome premier di pais Aruba di prome di januari 1986 te 9 di februari 1989 y despues a encabesa dos gabinete mas entre 1 di september 1994 y 30 di oktober 2001.

 Bida 
Henny Eman tabata e di dos yiu di Blanche Hartogh y Cornelis Albert Eman. E tabatin un ruman muhe y cinco ruman homber, entre nan su ruman mas jong Mike Eman. Su tata, miho conoci como Shon A Eman, tabata lider di AVP y un defensor prominente di e Status aparte di Aruba dentro di Reino Hulandes. Su welo, tambe cu nomber Henny Eman, tabata e fundado di partido AVP y ta considera pionero di politica moderno na Aruba.

Eman a bay Hulanda na un edad jong pa studia ley na Leiden. Despues di e morto repentino di su tata na 1967, e mes mester a percura pa e entrada di su famia. Entre otro, el a opera e café ‘het Keizertje’ na Leiden y a lanta hunto cu algun amigo, ‘Emco Productions’ (Eman & Co), un compania di serigrafia cu tawata produci T-shirts.

Na 1977 el a interumpi su estudio pa scapa AVP di morto sigur. Esaki a determiná su destino politico mas aleu. Na aña 1978 el a obtene su master na Universidad di Leiden cu un tesis riba aspectonan historico y huridico di Status Aparte pa Aruba.

Despues di retira di politica activo, Eman y varios ruman di dje tabata maneha Emco Productions. Durante su ultimo añanan di bida el a enfrenta varios contratiempo cu su salud. El a fayece dia 6 di januari 2025 na edad di 76 aña, despues di a wordo interna den Horacio Oduber Hospital algun dia prome pa motibo di complicacionnan,.Prome Premier di Aruba Henny Eman a fayece, 24ora.com (6 di januari 2025)

Henny Eman tabata casa cu Iris Eman-Arends.

 Politica 
Entre 28 di juli 1979 y 22 di augustus 1983 e tabata miembro di Parlamento di Antias Hulandes.50 jaar Staten van de Nederlandse Antillen 1938-5 april 1988, Willemstad - Lijst van Statenleden 1938-1988 Desde 1979 te 1999 e tabata lider di partido y lijsttrekker di AVP.

Henny Eman a bira un informado y despues formado despues di e eleccionnan di 1985, 1993 y 1994. Esaki a resulta den e gabinetenan Henny Eman I, Henny Eman II y Henny Eman III. Den su prome gabinete el a enfrenta e reto di recuperacion economico despues di cierre di refineria Lago door di percura pa un crecemento fuerte di e industria turistico. El a atrae cadenanan hotelero manera: Sonesta, Marriott Hotels, Marriott Vacation Club, Radisson y Hyatt Hotels pa bin establece nan mes na Aruba pa asina yena e bashi cu Lago a laga atras den economia, mercado laboral y entradanan fiscal di gobierno.Johan Sjiem Fat, In memoriam: Henny Eman, via Facebook (januari 2025) Den su ultimo periodo di gobernacion, el a lidera exitosamente e introduccion di Algemene Ziektekostenverzekering (AZV), haciendo Aruba e prome pais den Caribe cu un seguro medico general pa su ciudadania a base di igualdad den acceso.

For di 2002 en adelante, Eman tabata bao di investigacion hudicial na Aruba pa fraude extenso den e asina yama caso di corupcion di Fondo Desaroyo Nobo (FDN). Persecucion penal a sigui, pero el a keda absolve na mart 2008. Ministerio Publico a apela na prome instante pero na final a dicidi di retira esaki.Caribische redactie (2008) Oud-premier Eman ontspringt de dans. Radio Nederland Wereldomroep, 12 juli

 Honor 
Henny Eman a wordo condecora den Orden di Francisco de Miranda y Orden del Libertador door di gobierno di Venezuela. Na 1990 el a ricibi e condecoracion como Cabayero (ridder) den Orden di Leon Hulandes door di gobierno di Hulanda. Exactamente un aña despues di su fayecimento, L.G. Smith Blvd, cu ta core for di e rotonde di Mahuma pa e rotonde di Sun Plasa, a haya su nomber: Henny Eman Boulevard.Henny Eman Boulevard, Antilliaans Dagblad (7 di januari 2026) 

Category:Hende
Category:Politico di Aruba
Category:Premier di Aruba
Category:Arubano konosí